ORDE do 25 de maio de 2005 de aprobación definitiva da modificación puntual do Plan Xeral de Ordenación Municipal (04-10 solo urbanizable non delimitado, avenida de Portugal) do Barco de Valdeorras (Ourense). (Expediente OU-04014/04-10).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 05/08/2005

1. O planeamento urbanístico vixente no municipio do Barco de Valdeorras (Ourense) é o Plan Xeral de Ordenación Municipal aprobado definitivamente o 27 de xuño de 2003 (desde agora PXOM), baixo os mandatos da Lei 9/2002, do 30 de decembro, de ordenación urbanística e protección do medio
rural de Galicia (DOG número 254, do 31 de decembro. Desde agora LOUGA).
2. No día de hoxe, a lexislación urbanística de Galicia está constituída polo texto actualizado da Lei 9/2002 (desde agora LOUGA) en virtude do disposto na Lei 15/2004, do 29 de decembro, de modificación da Lei 9/2002, do 30 de decembro, de ordenación urbanística e protección do medio rural de Galicia (DOG número 254, do 31 de decembro).
3. O referido concello formulou unha modificación puntual do dito PXOM, na zona da avenida de Portugal, que tiña por obxecto levar a cabo diversos cambios nos seguintes solos: solo urbano consolidado, no que se prevía unha reordenación de volumes; e o solo urbanizable non delimitado II (SUND-II), para transformalo en solo urbanizable delimitado (AR-35), que se vai desenvolver nun único polígono, englobando o solo rústico de protección de estradas e o solo do sistema xeral do viario SN-V3, co que se facilita a realización dese sistema xeral e da rotonda de acceso ao Barco, localizada entre os viais SE-V2 e SN-V3.
4. De conformidade co establecido na disposición transitoria primeira 1.g) da Lei 9/2002, do 30 de decembro, de ordenación urbanística e protección do medio rural de Galicia, as modificacións do planeamento vixente á entrada en vigor desta lei deben axustarse ao disposto nela, polo que, consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación. Nese aspecto, é preciso ter en conta, entre outros, os seguintes particulares:
a) Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente para o informe preceptivo desta consellería, previsto no artigo 85.1º da LOUGA, que foi emitido o 30 de xullo de 2004, con observacións ao proxecto daquela presentado.
Con posterioridade, o Pleno da Corporación, en sesión do 5 de agosto de 2004, aprobou inicialmente a modificación, que a seguir foi sometida a información pública polo prazo dun mes mediante anuncios publicados nos xornais La Región e La Voz de Galicia, os días 14 e 15 de agosto de igual ano, así como no número 159 do Diario Oficial de Galicia do 17 de iguais mes e ano, tras o que foi aprobada provisionalmente polo dito pleno o 4 de novembro do repetido ano e posteriormente remitida a esta consellería interesando a súa aprobación definitiva.
b) Pola orde desta consellería do 28 de febreiro de 2005, dispúxose non outorgar a aprobación definitiva ao citado proxecto polas deficiencias nela
sinaladas, indicando que, unha vez reparadas e aprobadas polo concello, debería elevarse de novo o expediente segundo o disposto no artigo 85.5º b) da LOUGA.
5. Tras iso, e logo de que se introduciran no proxecto de modificación os cambios destinados a reparar as observacións recollidas na dita Orde do 28 de febreiro de 2005, o Pleno da Corporación outórgalle nova aprobación provisional na súa sesión do 7 de abril de 2005. Ese novo documento remitiuse, por medio de escrito do 8 de abril de 2005, a esta consellería interesando a súa aprobación definitiva.
6. Analizado o documento aprobado provisionalmente o 7 de abril de 2005, obsérvase que ao recoller as previsións de maiores reservas mínimas, de conformidade co disposto no repetido artigo 47.2) da LOUGA, e de suprimir do ámbito da modificación o solo urbano consolidado e o rústico de protección de estradas antes afectados, deixando dentro da modificación o solo urbanizable non delimitado (que pasa a delimitado) e o do sistema xeral viario, repáranse as observacións denotadas na repetida Orde do 28 de febreiro de 2005.
7. A competencia para adoptar esta decisión correspóndelle ao conselleiro competente en materia de urbanismo e ordenación do territorio consonte o disposto no artigo 85.5º da Lei 9/2002.
En mérito do predito, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, texto actualizado pola Lei 15/2004, xa citada, e a proposta da Dirección Xeral de Urbanismo, desta mesma data,
DISPOÑO:
Artigo 1º
Aprobar definitivamente a modificación puntual do Plan Xeral de Ordenación Municipal (04-10 solo urbanizable non delimitado, avenida de Portugal) do Barco de Valdeorras (Ourense), que fora aprobada provisionalmente polo concello o 7 de abril de 2005.
Artigo 2º
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP de Ourense.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza
de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 25 de maio de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda